Saskaņā ar regulas 5. panta 1. un 2. punktu un pielikumu paku piegādes pakalpojumu sniedzēji, kuriem ir pienākums paziņot informāciju, tās dalībvalsts regulatīvajai iestādei, kurā tie veic uzņēmējdarbību, iesniedz to tarifu publisko sarakstu, kuri katra kalendārā gada 1. janvārī piemērojami vienas vienības pasta sūtījumiem iekšzemē un ES. Šajā sarakstā jāiekļauj tarifi, ko piemēro līdz 15 veidu standarta, ierakstītiem un izsekojamiem pasta sūtījumiem dažādās svara kategorijās no 500 g līdz 5 kg.

Šis paziņojums ietver norādījumus par to, kā izmantot veidlapas, kas (pamatojoties uz regulas 4. pantu) noteiktas ar Komisijas Īstenošanas regulu (ES) 2018/1263, ar ko izveido veidlapas, ar kurām paku piegādes pakalpojumu sniedzēji iesniedz informāciju, un par to, kā īpaši izveidotā elektroniskā datubāzē sniedzama informācija Komisijai saskaņā ar regulas 5. panta 2. punktu. Paziņojumā papildus ietverti metodiski norādījumi par Regulas (ES) 2018/644 6. panta 2. un 3. punktā noteiktajiem elementiem, kas jāizmanto, lai novērtētu vienas vienības paku pārrobežu tarifus. Turklāt sniegti norādījumi par minēto tarifu identificēšanā izmantojamo objektīvo pirmsnovērtējuma filtru. Tas darīts saskaņā ar regulas 6. panta 1. punktu, kas prasa iepriekš identificēt novērtējamos tarifus. Šāda iepriekšēja identificēšana samazinās administratīvo slogu valsts regulatīvajām iestādēm un paku piegādes pakalpojumu sniedzējiem, uz kuriem attiecas universālā pakalpojuma saistības.

Ja kādā no kategorijām, kuras minētas Regulas (ES) 2018/644 pielikuma a) līdz o) punktā, ietilpst vairāku veidu pasta sūtījumi, jānorāda tikai viens sūtījums, proti, tas, kuram piemēro zemāko tarifu. Lai šo tarifu noteiktu, paku piegādes pakalpojumu sniedzējam principā būtu kvalitātes (resp., maršrutēšanas laika) aspektā jāsalīdzina dažādu vienas kategorijas pasta sūtījumu tarifi, neņemot vērā pakalpojumus, kam ir atšķirīga ģeogrāfiskā pieejamība vai izplatība (piemēram, pasta sūtījumu var veikt tikai uz kādu ļoti konkrētu vietu galamērķa dalībvalstī).

Universālā pakalpojuma sniedzējiem jānorāda produkti, uz kuriem attiecas universālā pakalpojuma saistības un kurus principā var pakļaut novērtējumam saskaņā ar Regulas (ES) 2018/644 6. pantu. Pakalpojuma sniedzēji norāda arī tādu papildu informāciju par šajā kategorijā iekļautajiem produktiem kā: i) produkta komercnosaukums, lai to varētu identificēt, ii) produktspecifiskas īpašības (to vidū arī forma) un iii) informācija par iespējamiem ģeogrāfiskiem ierobežojumiem, kas saistīti ar produkta piegādi.

Datu vākšanas procedūra

Lai samazinātu administratīvo slogu valsts regulatīvajām iestādēm un paku piegādes pakalpojumu sniedzējiem, Regula (ES) 2018/644 ierosina sniedzamās informācijas nosūtīšanu elektroniski.

Lai minētos mērķus izpildītu, Komisija ir izstrādājusi tīmekļbāzētu lietotni, ar kuras palīdzību valsts regulatīvās iestādes var tai nosūtīt regulas 5. panta 2. punktā prasīto informāciju. Turklāt, lai palīdzētu valstu regulatīvajām iestādēm šīs informācijas vākšanā no pakalpojuma sniedzējiem, minētajā lietotnē arī pakalpojuma sniedzēji var nosūtīt informāciju valsts regulatīvajām iestādēm.

Tīmekļbāzētajai lietotnei tālab ir divi moduļi: viens datu iesniegšanai saskaņā ar 5. panta 1. punktu, bet otrs – datu iesniegšanai saskaņā ar 5. panta 2. punktu.

Pirmais lietotnes modulis ļauj paku piegādes pakalpojumu sniedzējiem (to vidū universālā pakalpojuma sniedzējiem) iesniegt valsts regulatīvajai iestādei to tarifu publisko sarakstu, kurus piemēro piedāvātajiem pakalpojumiem, kas atbilst regulas pielikumā norādītajām 15 kategorijām.

Otrais lietotnes modulis ļauj valsts regulatīvajai iestādei šos datus nosūtīt Komisijai. Ikvienai valsts regulatīvajai iestādei pirms saņemto datu iesniegšanas Komisijai ir iespēja tos pārbaudīt un apstiprināt.

Ja valsts regulatīvās iestādes pieņemto lēmumu dēļ paku piegādes pakalpojumu sniedzēji informāciju valsts regulatīvajai iestādei sūta, izmantojot citus līdzekļus, šai iestādei saņemtie tarifu dati pašai jāievada tīmekļbāzētajā lietotnē un jāiesniedz Komisijai.

IV.Vienas vienības paku pārrobežu tarifu novērtēšana

1.Pirmsnovērtējuma filtrs

Tarifu identificēšana

Saskaņā ar 6. panta 1. punktu valsts regulatīvā iestāde katram pielikumā minētajam vienas vienības pasta sūtījumam identificē paku pārrobežu tarifus, uz kuriem attiecas universālā pasta pakalpojuma saistības un kurus valsts regulatīvās iestādes ieskatā ir objektīvi nepieciešams novērtēt. Ievērojot proporcionalitātes principu, regulā šim nolūkam ierosināts izmantot objektīvu pirmsnovērtējuma filtru.

Pirmsnovērtējuma filtrs paredzēts, lai samazinātu administratīvo slogu valsts regulatīvajai iestādei un paku piegādes pakalpojumu sniedzējiem, uz kuriem attiecas universālā pakalpojuma saistības, jo šis filtrs regulas 6. panta 2. un 3. punktā prasīto novērtējumu koncentrē uz ierobežotu skaitu tarifu. Pirmsnovērtējuma filtrs jāizmanto arī tādēļ, lai būtu ievērots proporcionalitātes princips. Filtrs nav jāizmanto, lai aizstātu vai dublētu 6. panta 2. un 3. punktā paredzēto padziļināto novērtējumu. Filtrs nekādā gadījumā nav jāizmanto, lai pieņemtu lēmumu par to, vai tarifi ir “nepamatoti augsti”, jo šādu spriedumu var izdarīt tikai pēc pilna novērtējuma veikšanas saskaņā ar 6. panta 2. un 3. punktu. Tā vietā filtra pielietošanai vajadzētu dot objektīvas norādes par to tarifu diapazonu, kurus, pirmkārt, var viegli identificēt, pamatojoties uz informāciju, kas pieejama saskaņā ar 5. pantu, un, otrkārt, kuri bez visaptverošāka novērtējuma šķiet nepamatoti augsti.

ES mēroga salīdzināmības un taisnīguma nodrošināšana

Dažādu filtru izmantošana novestu pie nevienāda novērtējuma procesa, un tas ietekmētu novērtējuma rezultātu salīdzināmību. Tomēr papildus tarifiem, kas identificēti saskaņā ar ES mērogā salīdzināmu filtru, valsts regulatīvās iestādes var novērtēt arī citus tarifus. Šādā gadījumā valsts regulatīvā iestāde to var darīt pēc pašas iniciatīvas (piemēram, pamatojoties uz zināšanām, kas nav iegūtas saskaņā ar 5. pantu) vai pēc papildu pirmsnovērtējuma filtra piemērošanas.

Elastīgs un pielāgojams filtrs, kas ņem vērā tirgus pārmaiņas

Lai iepriekš minētos mērķus varētu sasniegt, valsts regulatīvo iestāžu izmantotajā filtrā jāsarindo visu dalībvalstu pārrobežu tarifi katrā no 15 vienas vienības sūtījumu kategorijām, kas uzskaitītas regulas pielikumā. Šāda filtra priekšrocība ir tā, ka tiek izveidots attiecīgo tarifu ES mēroga salīdzinājums, kas valstu regulatīvajām iestādēm būs pieejams tīmekļbāzētajā Komisijas lietotnē. Turklāt tas ir vienkāršs un skaidrs. Tas nepaļaujas uz izmaksām (vai to aizstājējiem), kas ir daļa no novērtēšanas procesa. Lai panāktu patiesu un taisnīgu salīdzinājumu, tarifi Komisijas tīmekļvietnē būtu jākoriģē, ņemot vērā pirktspējas paritāti saskaņā ar Eurostat. Lai neitralizētu ar fiksētu procentuālo daļu saistīto neelastīgumu, ir lietderīgi noteikt 25 % līdz 5 % diapazonu augstākajiem katras kategorijas tarifiem, pirmajos divos gados sākot ar augstāko vērtību (t. i., 25 %) un pēc tam to pakāpeniski samazinot. Vēlāk procentuālā daļa, kas jāņem vērā šajā filtrā, būtu jānosaka ciešā Komisijas, valstu regulatīvo iestāžu un ERGP sadarbībā.

2.Metodika, kas izmantojama, lai novērtētu vienas vienības paku pārrobežu tarifus (6. panta 2. un 3. punkts)